Хайме Хил де Биедма
Триумфални години

Превод от испански: Рада Панчовска, —

chitanka.info

… и най-красивата

се усмихва на най-свирепия от победителите.

Рубен Дарио

Половин Испания завземаше цяла Испания

с простащината, с всеобхватното

презрение, на което е способен, пред победения,

един несговорчив народ от пастири.

Барселона и Мадрид бяха нещо унижено.

Като мръсна къща, където са стари хората,

градът изглеждаше по-тъмен

и излъхваше мизерия метрото.

Със светлина на здрач, връхлитаща и тъжна,

се излизаше по улиците на зима,

населена с нещастни габардинени палта,

политнали встрани, под вятъра.

И минаваха лошо облечени фигури

на жени, пресичащи като сенки,

самотни и препатили жени —

сестри, вдовици или пък съпруги —

с най-лошите начини да си изкарват хляба

и да заменят своите мъже. През нощта

най-красивите се усмихваха

на най-нахалните от победителите

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.